……………………

…………………… г.

|  |  |
| --- | --- |
| **ДО**  **МИНИСТЪРА НА  ЗЕМЕДЕЛИЕТО И ХРАНИТЕ**  **г-н КИРИЛ ВЪТЕВ** | **ОДОБРИЛ, МИНИСТЪР:**  **КИРИЛ ВЪТЕВ** |

**ДОКЛАД**

**от Александър Йоцев – заместник-министър на земеделието и храните**

**Относно:** Проект на заповед за утвърждаване на Методика за прилагане на предварителните условия в Република България в периода 2023 – 2027 г.

**УВАЖАЕМИ ГОСПОДИН МИНИСТЪР,**

На основание чл. 55, ал. 2 от Закона за подпомагане на земеделските производители внасям за одобрение Методика за прилагане на предварителните условия в Република България в периода 2023 – 2027 г.

**Причини, които налагат приемането на акта**

Съгласно чл. 55, ал. 2 от Закона за подпомагане на земеделските производители (ЗПЗП) министърът на земеделието утвърждава със заповед Методика за прилагане на предварителните условия и я публикува на [интернет страницата](https://www.mzh.government.bg/bg/) на министерството. Методиката включва правила за определяне на намаленията на плащанията при неспазване на изискванията на стандартите за добро земеделско и екологично състояние и законоустановените изисквания за управление. Методиката и заповедта за утвърждаването й се обнародват в „Държавен вестник“.

Изпълнението на предварителните условия е задължително изискване за получаване на финансиране по интервенциите в Стратегическия план за развитие на земеделието и селските райони на Република България за периода 2023 – 2027 г., наричан по-нататък „Стратегическия план“ от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР). Те включват следните три елемента:

- Стандарти за добро земеделско и екологично състояние (ДЗЕС);

- Законоустановени изисквания за управление (ЗИУ);

- Социална условност за трудово-правните отношения в земеделието.

Методиката за прилагане на предварителните условия определя начина на контрол на изпълнението на стандартите за ДЗЕС, утвърдени със заповед № РД 09-786 от 20.07.2023 г. на министъра на земеделието и храните, както и на законоустановените изисквания за управление. С нея се определят намаленията на плащанията при неспазване на изискванията, въз основа на степен, продължителност и повторяемост на нарушенията. Съответните намаления са определени в процентно съотношение спрямо общата сума за финансово подпомагане на кандидата за подпомагане.

Предложеният проект на Методика е разработен от работна група, определена със Заповед № РД 09-944 от 18.08.2022 г. на министъра на земеделието и е съгласуван с Българската агенция по безопасност на храните, Министерството на околната среда и водите, Държавен фонд „Земеделие“ и браншовите организации.

С оглед на предстоящото извършване на контрол и плащания по интервенциите, включени в Стратегическия план, е необходимо да бъде утвърдена и обнародвана изготвената Методиката за прилагане на предварителните условия в Република България за периода 2023 – 2027 г.

**Цели**

С проекта на методика се цели:

Да се осигури спазването на законоустановените изисквания за управление и стандартите за ДЗЕС от земеделските стопани;

Да се определи начина на контрол на изпълнението на стандартите за ДЗЕС;

Да се определят намаленията на плащанията при неспазване на изискванията, въз основа на степен, продължителност и повторяемост на нарушенията.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието и храните.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“.

**Очаквани резултати от прилагането на акта**

Република България да прилага система за ефективен контрол за спазване на стандартите за добро земеделско и екологично състояние и законоустановените изисквания за управление.

Размера на подпомагане по интервенциите в Стратегическия план за развитие на земеделието и селските райони на Република България за периода 2023 – 2027 г. да се определя в зависимост от спазването на изискванията на стандартите за добро земеделско и екологично състояние и законоустановените изисквания за управление.

**Анализ за съответствие с правото на Европейския съюз**

Съгласно условията за получаване на подпомагане по интервенциите, включени в Стратегическия план, всички земеделски стопани и други бенефициенти, които получават директни плащания, съгласно глава II или годишни плащания съгласно чл. 70, 71 и 72 от Регламент (ЕС) № 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OB L 435 от 6.12.2021 г.), подлежат на административна санкция, ако не спазват законоустановените изисквания за управление и стандартите за ДЗЕС, които включват задължителните за изпълнение изисквания в следните области:

а) климат и околната среда, включително води, почви и биологично разнообразие на екосистемите;

б) общественото здраве и здравето на растенията;

в) хуманното отношение към животните.

**Информация за проведените обществени консултации**

На основание чл. 26 от Закона за нормативните актове проектите на заповед, методика и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 14 дни.

Причините за прилагане на 14-дневен срок са необходимостта от навременно извършване на всички проверки, включително на проверките за спазване на законоустановените изисквания за управление, което е условие за извършване на плащания към кандидатите за подпомагане. Част от проверките, във връзка с почвената покривка на площите с наклон по ДЗЕС 6, които обхващат около 30% от всички проверявани площи, трябва да се извършат през месец ноември. Съгласно чл. 44, параграф 2 от Регламент (ЕС) 2021/2116 на Европейския парламент и на Съвета първите плащания за кампания 2023 могат да бъдат направени след 16 октомври. Методиката за прилагане на предварителните условия е изготвена с участието на представители на заинтересованите браншови организации в земеделието.

Съгласно чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното, предлагам да издадете предложения проект на Заповед за утвърждаване на Методика за прилагане на предварителните условия в Република България за периода 2023 – 2027 г. След утвърждаването методиката, ведно със заповедта, ще бъдат изпратени за обнародване в „Държавен вестник“, в съответствие с разпоредбата на чл. 55, ал. 4 на ЗПЗП.

|  |  |
| --- | --- |
| **Приложение:** | 1. Проект на заповед на министъра на земеделието и храните; 2. Проект на Методика за прилагане на предварителните условия в Република България за периода 2023 – 2027 г. 3. Справка за отразяване на постъпилите становища; 4. Постъпили становища; 5. Справка за отразяване на получените предложения и становища от проведената обществена консултация; 6. Получени предложения и становища от проведената обществена консултация |

**АЛЕКСАНДЪР ЙОЦЕВ**

*Заместник-министър*